b"\n_START_ARTICLE_\nRen\xc3\xa9 Magritte\n_START_SECTION_\n\xc5\xbdivljenje\n_START_PARAGRAPH_\nMagritte se je rodil v kraju Lessines v provinci Hainaut leta 1898 kot najstarej\xc5\xa1i sin kroja\xc4\x8da L\xc3\xa9opolda Magritta in klobu\xc4\x8darke Adeline. Z u\xc4\x8dnimi urami risanja je za\xc4\x8del leta 1910. Dve leti kasneje (1912) je njegova mati storila samomor, ko se je utopila v reki Sambre. Margitte je bil prisoten, ko so njeno truplo dvigali iz vode in ta podoba je verjetno vplivala na serijo slik, ki jih je ustvaril med letoma 1927 in 1928. Slike predstavljajo ljudi z blagom pred obrazom, tako da se obraza ne vidi. Taka slika je npr. Ljubimca. Magrittu razlage njegovih slik, ki so govorile, da tisto blago opona\xc5\xa1a materino no\xc4\x8dno obleko, ki jo je nosila, ko so jo dvigali iz reke Sambre, niso bile v\xc5\xa1e\xc4\x8d. Dejstvo je, da gre le za izraz njegove osebne domi\xc5\xa1ljije in nevroze, za katero je trpel. Magritte je \xc5\xa1tudiral na Kraljevi akademiji za fino umetnost v Bruslju dve leti do leta 1918. Leta 1922 se je poro\xc4\x8dil z Georgette Berger, ki jo je prvi\xc4\x8d sre\xc4\x8dal leta 1913. _NEWLINE_Magritte je delal kot pomo\xc4\x8dnik oblikovalec v tapetni tovarni, kjer je do leta 1926 ustvarjal posterje in reklamne plakate. Nato je sklenil pogodbo z galerijo Galerie la Centaure v Bruslju, kar mu je omogo\xc4\x8dilo, da je lahko cel delovnik prebil z risanjem in ustvarjanjem. Istega leta je nastala njegova prva surrealisti\xc4\x8dna slika Izgubljeni jezdec, ki jo je razstavil v Bruslju leta 1927. Neugodne kritike so Magritte u\xc5\xbealostile, zato se je preselil v Pariz, kjer se je spoprijateljil z Andr\xc3\xa9jem Bretonom in vpletel v skupino surrealistov. Ko so zaprli galerijo Galerie la Centaure in se je njegova pogodba kon\xc4\x8dala, se je vrnil v Bruselj, kjer je \xc5\xbeivel od ogla\xc5\xa1evanja in z bratom ustanovil agencijo, s katero je zaslu\xc5\xbeil dovolj za \xc5\xbeivljenje._NEWLINE_Surrealisti\xc4\x8dni pokrovitelj Edward James je Magrittu v za\xc4\x8detku njegove kariere dovolil, da \xc5\xbeivi v njegovem domu v Londonu brez najemnine in ustvarja. James je zato osrednja figura dveh Magrittovih slik. Med nem\xc5\xa1ko okupacijo Belgije v drugi svetovni vojni je ostal v Bruslju, kjer se je sprl z Bretonom. V tem \xc4\x8dasu se je odrekel nasilju in pesimizmu njegovih zgodnjih del, \xc4\x8deprav se je k tem temam vrnil kasneje. _NEWLINE_Magritte je umrl leta 1967 za rakom trebu\xc5\xa1ne slinavke. Pokopali so ga na pokopali\xc5\xa1\xc4\x8du Schaarbeek v Bruslju. Zanimanje javnosti za njegove slike se je mo\xc4\x8dno pove\xc4\x8dalo v 60. letih, ko so njegova dela vplivala na pop art, minimalisti\xc4\x8dno in konceptualno umetnost. Leta 2005 so Magritta uvrstili na 8. mesto najpomembnej\xc5\xa1ih Belgijcev, medtem ko je v flamski verziji lestvice zasedel 8. mesto.\n_START_SECTION_\nFilozofski in umetni\xc5\xa1ki polo\xc5\xbeaj\n_START_PARAGRAPH_\nKot je zna\xc4\x8dilno za odli\xc4\x8dnega tehnika, njegova dela pogosto prikazujejo vzporednost obi\xc4\x8dajnih predmetov sredi neobi\xc4\x8dajnega konteksta, kar daje znanim stvarem nove pomene. Predstavitvena uporaba predmetov je najbolje vidna na sliki Varljivost podob, ki prikazuje pipo, ki izgleda, kot da je model v reklami za toba\xc4\x8dno trgovino. Pod sliko je Magritte zapisal: To ni pipa. (Ceci n'est pas une pipe), kar se zdi nasprotje, a je dejansko gola resnica: slika ni pipa, pa\xc4\x8d pa podoba pipe. _NEWLINE_Magritte je enak pristop uporabil, ko je naslikal jabolko: realisti\xc4\x8dno je naslikal jabolko in nato uporabil odsek slike ali okvirja, kjer je zanikal, da je ta predmet jabolko. V teh tako imenovanih Ceci n'est (To ni) slikah Magritte poudarja, da ne glede na to, kako natan\xc4\x8dno poslikamo neki predmet v realisti\xc4\x8dni umetnosti, nikoli ne ujamemo predmeta samega \xe2\x80\x93 ne moremo kaditi pipe s sliko pipe._NEWLINE_Njegova umetnost prikazuje bolj reprezentativni slog surrealizma v primerjavi z avtomati\xc4\x8dnim slogom, ki ga najdemo v delih Joana Mir\xc3\xb3ja. Kot nadgradnja teh fantasti\xc4\x8dnih elementov se v njegovih slikah \xc4\x8desto zrcali \xc5\xa1aljiva in zabavna nit. Ustvaril je tudi vrsto surrealisti\xc4\x8dnih razli\xc4\x8dic nekaterih znanih slik._NEWLINE_Magritte je svoje slikanje opisal z besedami:_NEWLINE_Moje slike so vidne podobe, ki ne zakrijejo ni\xc4\x8desar; zbudijo skrivnostnost in, zares, ko kdo vidi kako od mojih slik, se vpra\xc5\xa1a preprosto vpra\xc5\xa1anje: 'Kaj to pomeni?' To ne pomeni ni\xc4\x8d, ker tudi skrivnostnost ne pomeni ni\xc4\x8desar, je neznana.\n_START_SECTION_\nV popularni kulturi\n_START_PARAGRAPH_\n60. leta so prinesla ve\xc4\x8dje osve\xc5\xa1\xc4\x8denje javnosti o Magrittovih delih. Eden izmed na\xc4\x8dinov, kako so njegove slike postale slavne, je skozi ovitke rockovskih albumov; zgodnji primeri vklju\xc4\x8dujejo album Beck-Ola skupine Jeff Black leta 1969 (prikazuje Magrittovo Poslu\xc5\xa1ajo\xc4\x8do sobo), leta 1974 album Jacksona Browna Late for the Sky (prikazuje njegova Kraljestvo svetilnika) in album Firesign Thetreja Just Folks . . . A Firesign Chat (prikazuje njegove Skrivnosti obzorja). \xc4\x8clan britanske folk-rock skupine Lindisfarne Alan Hull je uporabil Magrittovi sliki na dveh solo albumih v letih 1973 in 1979. Styx je prilagodil Magrittovo delo Bela karta za svoj album The Grand Illusion leta 1977, medtem ko je delo Na\xc4\x8delo zadovoljstva leta 1979 krasilo album Garyja Numana. Z isto sliko je okrasil svoj album The Pleasures of Electricity tudi John Foxx leta 2001._NEWLINE_Rockovska skupina Jethro Tull omenja Magritta v pesmi iz leta 1976 in album Hearts and Bones  (Srca in kosti) od Paula Simona iz leta 1983 ima pesem, ki se imenuje Rene and Georgette Magritte With Their Dog After The War (Rene in Georgette Magritte z njunim psom po vojni). Pevec Paul McCartney, dolgoletni privr\xc5\xbeenec Magritta, si lasti mnogo njegovih slik in trdi, da ga je Magrittova slika navdihnila, da je poimenoval medijsko korporacijo Beatlesov prav Apple. Magritte je tudi subjekt in naslov pesmi Johna Cala iz albuma HoboSapiens iz leta 2003. _NEWLINE_\xc5\xa0tevilni filmi so vklju\xc4\x8dili podobe, ki jih je navdihnil Magritte. Slika Sin \xc4\x8dlovekov, v kateri mo\xc5\xbeakarjev obraz prekriva jabolko, je omenjen v filmu Igra\xc4\x8de z Robinom Williamsom iz leta 1992, filmu Afera Thomasa Crowna iz leta 1999 s Piercom Brosnanom in v kratkem filmu Ryan iz leta 2004. V filmu I Heart Huckabees iz leta 2004 je Magritte nakazan z junakom Bernardom Jaffejem, ki ga igra Dustin Hoffman, ko ta dr\xc5\xbei cilinder. Kot pravi Ellen Burstyn, je ikonski posnetek posterja v filmu The Exorcist navdu\xc5\xa1ilo prav Magrittovo delo Kraljestvo svetilnika._NEWLINE_\xc5\xa0panska televizijska oddaja El Planeta Imaginario (1983-1986) je posvetila dve epizodi Ren\xc3\xa9ju Magrittu: M, el extra\xc3\xb1o viajero (M, \xc4\x8dudni popotnik) in La Chimera (Himera). _NEWLINE_Magrittova slika Varljivost podob je omenjena v knjigi L. J. Smitha The Forbidden Game: The Chase (Prepovedana igra: Lov). V knjigi razlika med podobo in realnostjo postane klju\xc4\x8dni namig za re\xc5\xa1itev celotnega spora. Ista slika (in njen napis To ni pipa) je navdihnila ustvarjalce grafike za video igro Rayman Raving Rabbids. Spletna igra Kingdom of Loathing se nana\xc5\xa1a na to sliko, kot tudi na sliko Sin \xc4\x8dlovekov._NEWLINE_Magritte je upodobljen skupaj z nekaj njegovimi deli na izdaji bankovca za 500 belgijskih frankov iz leta 2008. 21. novembra 2008 je brskalnik Google ustvaril na svoji doma\xc4\x8di strani logo v \xc4\x8dast Magritta. Gre za me\xc5\xa1anico dveh slik \xe2\x80\x93 Golconde in Sin \xc4\x8dlovekov. Ta dan bi Magritte namre\xc4\x8d praznoval svoj 110. rojstni dan. _NEWLINE_Ren\xc3\xa9 Magritte je mo\xc4\x8dno vplival na sodobne umetnike. Mednje spadajo: John Baldessari, Sherrie Levine, Ed Ruscha, Andy Warhol, Jasper Johns, Vija Celmins, Marcel Broodthaers in Martin Kippenberger. Nekatera dela teh umetnikov ponujajo direktno asociacijo z Magrittovimi slikami, druga pa ponujajo sodobni pogled na njegove abstraktne podobe."